Reyhan xanımla deyişmə (I)
Reyhan xanım
De bismillah, əcəm oğlu, 
Gəlirsən, meydana gəl.
Heç kimsədən yoxdu bakım, 
Durmuşam mərdana, gəl.
Bir əlimdə tiği-bürran,
Bir əlimdə zəhri-cam;
İçirrəm əcəl şərbətin,
Boyaram al qana, gəl.

Məhəmməd
Bir o qədər laf eləmə,
Danışma əfsana, gəl.
Sözlərini bənzədərəm 
Həcv ilə hədyana, gəl.
Mən görürəm, sən görübsən 
Toğlu-çəpiş davası;
Hünərin var, bu meydanda 
Cavab ver aslana, gəl.

Reyhan xanım
Ağam mana badə verib, 
Nuşəndərnuş içmişəm; 
Olmuşam adam sərrafı, 
Yaxşı-yaman seçmişəm; 
Harda aşıq, şair görsəm, 
Bəndə salıb keçmişəm; 
Kəndinə gümanın varsa, 
Gizlənmə pünhana, gəl.

Məhəmməd
Təbim coşdu, həddən aşdı, 
Mən də girdim meydana; 
Var əlimdə üryan qılınc, 
Gərək çalam düşmana. 
Bağladacam qollarını, 
Saldıracam zindana; 
Əhvalına aləm yansın,
Səs düşsün hər yana, gəl.

Reyhan xanım
Nə ki, şair-şüəra var 
Eşidiblər avazım; 
Meydanıma gələn yoxdu, 
Gərəkdi namə yazım.
Həm camalda, həm kamalda 
Yoxdu mənim əvəzim; 
Cəsarətin varsa əgər. 
Meydani-Reyhana gəl!

Məhəmməd
Məhəmmədəm, sən çağırdın, 
Mən də gəldim cəngəha;
Var mətahım dürrü gövhər,
Ləlü mərcan çox baha.
Qəni düşman qarşısında 
Oluram bir əjdaha;
Nəfəs salıb bağrın yarram, 
Göndərrəm şan-şana, gəl!
Deyişmələr
Divanilər